ยุคทองธุรกิจรับเหมาก่อสร้าง
6บริษัทกำไร1,007ล.โต49%STPIเด่นสุด/CCPล้างขาดทุน
13 พ.ย. 2555

6บริษัทกำไร1,007ล.โต49%STPIเด่นสุด/CCPล้างขาดทุน
6 หุ้นรับเหมาก่อสร้างไตรมาส 3 กำไรรวม 1,007.12 ล้านบาท โต 49.27% STPI ดีสุด ส่วน SYNTEC แย่ CCP ล้างขาดทุนหมด 
บริษัทจดทะเบียน (บจ.) ในธุรกิจรับเหมาก่อสร้าง 6 บริษัทประกอบด้วย บริษัท ซิโนไทย เอ็นจีเนียริ่งแอนด์คอนสตรัคชั่น (STEC) โตโยไทย คอร์ปอเรชั่น (TTCL) ผลิตภัณฑ์คอนกรีตชลบุรี (CCP) ศรีราชาคอนสตรัคชั่น (SRICHA) บริษัท ซินเท็ค คอนสตรัคชั่น (SYNTEC)
บริษัท เอสทีพี แอนด์ ไอ (STPI) ได้ประกาศผลดำเนินงานงวดไตรมาส 3 ปี 2555 มีกำไรสุทธิรวม 1,007.1 ล้านบาท เพิ่มขึ้น 479.27% จากงวดเดียวกันของปีก่อนที่มีกำไรสุทธิ 674.66 ล้านบาท
ขณะที่งวด 9 เดือนมีกำไรสุทธิรวม 2,578.30 ล้านบาทโตขึ้น 22.38% จากงวดเดียวกันของปีก่อนที่มีกำไรสุทธิ 2,106.73 ล้านบาท
อย่างไรก็ตาม จะพบว่าบริษัทที่มีอัตรากำไรสุทธิโตดีที่สุดในไตรมาส 3 คือ STPI โดยมีกำไรสุทธิ 327.46 ล้านบาทโตขึ้น 1,468.19% จากงวดเดียวกันของปีก่อนที่มีกำไรสุทธิ 20.88 ล้านบาท รองมาคือ CCP มีกำไรสุทธิ 100.93 ล้านบาทโตขึ้น 1,180.83% จากงวดเดียวกันของปีก่อนที่มีกำไรสุทธิ 7.88 ล้านบาท ส่วนบริษัทที่มีผลดำเนินงานแย่สุดคือ SYNTEC
เพราะขาดทุนสุทธิ 35.11 ล้านบาทแย่ลง 167.41% ถัดมาคือ SRICHA มีกำไรสุทธิ 191.59 ล้านบาท ลดลง 29.61% จากงวดเดียวกันของปีก่อนที่มีกำไรสุทธิ 272.19 ล้านบาท 
นายชาคริต ทีปกรสุขเกษม กรรมการผู้จัดการ บริษัท ผลิตภัณฑ์คอนกรีตชลบุรี (CCP) เปิดเผยว่า แม้ผลดำเนินงานงวดไตรมาส 3 จะมีกำไรสุทธิเติบโตดี แต่ขณะนี้บริษัทและบริษัทย่อยมีผลขาดทุนสะสมรวมกัน 167 ล้าน คาดว่าจะใช้กำไรจากการดำเนินงานล้างได้หมดภายในไตรมาส 1 ปีหน้า และจะทำให้บริษัทมีความสามารถในการกลับมาจ่ายเงินปันผลอีกครั้งหลังจากยุติการจ่ายมาเป็นเวลา 5 ปี 
สำหรับผลประกอบการปีนี้มีการเติบโตที่ดี โดยคาดว่ารายได้จะขยายตัวตามเป้าหมายในอัตรา 15-20% ตามการขยายของภาคอุตสาหกรรมก่อสร้างโดยรวม สืบเนื่องจากกลุ่มโรงงานอุตสาหกรรมประเภทต่างๆ ย้ายเข้าสู่ภาคตะวันออกเพื่อหนีปัญหาน้ำท่วม และคาดว่าการเติบโตนี้น่าจะมีความต่อเนื่องไปในอีกหลายปี และทำให้คาดว่าปี 2556 รายได้จะโตจากปีนี้ 1520% หลังจากคาดว่ายอดขายคอนกรีตจะเติบโตได้ตามอุตสาหกรรมก่อสร้างที่จะขยายตัวเพิ่มมากขึ้น 
ขณะเดียวกันแม้ว่าต้นทุนในการผลิตจะสูงขึ้น แต่บริษัทได้มีการปรับราคาขายตามต้นทุนที่เพิ่มขึ้น ปัจจุบันบริษัทมีงานในมือ จำนวน 2,050 ล้านบาท คาดว่าจะทยอยรับรู้ทั้งจำนวนภายในต้นปี 2557 และบริษัทเตรียมรับงานใหญ่จากภาครัฐเพิ่มในช่วงต้นปีหน้า หากได้รับงานจะทำให้จำนวนงานในมือเพิ่มขึ้นจากปัจจุบัน
นายกฤษฎา โพธิสมภรณ์ รองกรรมการผู้จัดการ บริษัท ศรีราชาคอนสตรัคชั่น (SRICHA) เปิดเผยว่า ในช่วง 9 เดือน ปี 2555 บริษัทมีรายได้รวม 1,577 ล้านบาท และมีกำไรสุทธิเท่ากับ 821 ล้านบาทเพิ่มขึ้น 13.7% จากช่วงเดียวของกันปีที่ผ่านมา
นายฉัตรมงคล เขมาภิรัตน์ ผู้ช่วยกรรมการผู้จัดการ SRICHA กล่าวว่า บริษัทอยู่ระหว่างการเจรจางานรับเหมาเครื่องกลหลายโครงการทั้งในประเทศและต่างประเทศ มูลค่ารวมประมาณ 2,900 ล้านบาท ซึ่งคาดว่าจะทราบผลภายในปลายปีนี้ 
นอกจากนี้ บริษัทยังอยู่ระหว่างการเจรจางานอื่นๆ อีกหลายโครงการ ในปลายปีนี้และปี 2556 อีกร่วม 1 หมื่นล้านบาท ซึ่งคาดว่าจะทราบผลในปี 2556 เนื่องจากบริษัทมีทีมงานวิศวกรที่มีความชำนาญงานเฉพาะด้าน และมีประสบการณ์ระดับสูงในการทำงานโครงการระดับโลกหลายโครงการ อีกทั้งงานรับเหมาเครื่องกลเป็นงานที่ซับซ้อนจึงมีคู่แข่งน้อยราย โดยในขณะนี้มีโครงการก่อสร้างโรงงานขนาดใหญ่มูลค่าโครงการกว่า 1 หมื่นล้านบาทถึง 1 แสนล้านบาทในต่างประเทศหลายโครงการ ทั้งในประเทศออสเตรเลีย ทวีปแอฟริกา และทวีปอเมริกา ซึ่ง SRICHA มีพันธมิตรเป็นผู้รับเหมาระดับโลกจำนวนหนึ่งทั้งบริษัทสัญชาติอเมริกันและบริษัทญี่ปุ่น ที่คาดว่าน่าจะได้รับงานขนาดใหญ่หลายโครงการ